भाजपा के कल्याण सिंह सरकार का दौरान यूपी में नकल के अपराध बना दीहल गइल रहुवे जवना का खिलाफ बाकायदा अभियान चला के सपा के मुलायम सिंह सरकार बनावे में सफल हो गइल रहलन आ उनुका सरकार के पहिलके फैसला रहुवे कि नकल के अपराध माने वाला कानून हटा दीहल जाव.
अब फेरू एक बेर यूपी सरकार चाहत बिया कि विद्यार्थियन के पूरा छूट दे दिहल जाव कि ऊ किताब देख के इम्तिहान दे सकसु. बतावल जात बा कि मुख्यमंत्री अखिलेश यादव अपना अधिकारियन से कह दिहले बाड़न कि एह तरह के प्रणाली हो सके त अगिले सत्र से लागू करा दीहल जाव. जान जाईं कि साल 2017 में यूपी के चुनाव होखे वाला बा.
सरकार के कहना बा कि जब किताब ले के इम्तिहान देबे के खुला छूट रही त ओकरा के नकल ना कहल जा सकी आ एह तरह नकल पर पूरा रोक लाग जाई !
